Mens Rigsrevisionen gransker statens omstridte aktiesalg af Dong, retter tidligere statsminister Poul Nyrup Rasmussen og professor emeritus Steen Hildebrandt en skarp kritik af Folketingets vagthund i sagen.

De beskylder i et debatindlæg i dagens avis Folketingets statsrevisorer og i særdeleshed formand Peder Larsen (SF) for på »en særdeles kritisabel facon« at udsætte Rigsrevisionen for et pres, som, frygter de, vil udvande undersøgelsen. Kritikken kommer, efter at statsrevisorformanden over for netmediet Altinget har udtalt, at ønsket om en kommende undersøgelse af salget i højere grad baserer sig på ideologi og »kalkunjagt« end saglige argumenter.

»Her skal man huske, at Peder Larsen – sammen med de øvrige statsrevisorer – står som selve opdragsgiveren, afsenderen af undersøgelsesanmodningen. En anmodning han altså omhyggeligt forsyner med en form for ’negativ forventning’: Det her behøver ikke at føre til noget. Sammenholdt med detaljerne i revisorernes anmodning giver det anledning til meget stor betænkelighed«, skriver de og uddyber: